Verlore pienk teddie wil huis toe gaanDie helderpienk beertjie is nou moeg vakansie gehou, en wil terug huis toe (Foto: Facebook) ŉ Helderpienk teddiebeer het onlangs vir 13 dae lank op ŉ genotvolle avontuur saam met Nederlandse toeriste in die Krugerwildtuin gereis nadat hulle op dié beertjie in hul huurmotor afgekom het. Die beer is egter nou moeg vakansie gehou en wil terug huis toe gaan, sê Hylke Walters, die Nederlandse toeris. Walters het in ŉ Facebook-inskrywing gesê sy en haar lewensmaat het op dié pienk teddiebeer tussen die twee agterste sitplekke van die huurmotor afgekom. Volgens haar was die beertjie byna onsigbaar tussen die twee sitplekke en die eienaars het dit vermoedelik om dié rede in die motor agtergelaat. “Toe ons jonk was, het ons almal ŉ teddiebeer gehad. Almal kan dus verstaan hoe sleg dit is as jy as kind jou teddiebeer verloor,” skryf sy. Die helderpienk beertjie is nou moeg vakansie gehou, en wil terug huis toe (Foto: Facebook) “Ons het toe besluit om die teddiebeer die beste vakansie denkbaar te gee en hom dan daarna met sy eienaar te herenig. Ek kan net aanneem dat daar iewers ŉ klein dogtertjie huil oor haar beertjie.” Die paar het intussen ook ŉ video gemaak waar die pienk teddie kwansuis oor sy vakansie praat en dan die hulp van sosialemediagebruikers vra om hom weer tuis te kry. Walters se inskrywing is wyd op sosiale media gedeel. Lees die volledige inskrywing hier.